Snijeg u Splitu

Matko Marušić

**PRIČA O SNIJEGU**

U Splitu gotovo nikad ne pada snijeg. Zimi najčešće pada kiša ili puše hladna bura, proljeće i jesen su vedri, svježi i pogodni za nogomet, a ljeto vruće i pogodno za plivanje, vaterpolo i skokove u vodu.

Već smo bili dosta narasli, upravo smo trebali poći u školu, a još nismo vidjeli snijeg. Očevi su nam pričali kako je bilo velikog snijega kad su oni bili mali i čuli smo o snijegu u Zagrebu, gdje se djeca sanjkaju, grudaju i prave snjegovića. A mi snijega nismo ni vidjeli.

Vjeko je bio ljut i predlagao je da napravimo snijeg, recimo od perja iz jastuka. Ja sam se protivio, tko bi nam dao toliko perja, a da i ne govorim o batinama zbog uništenih jastuka.

Svake smo se zime nadali snijegu. Strpljivo smo kroz prozor gledali kišu i čekali da se pretvori u snijeg.

- Ne, neće biti snijega kad pada kiša – rekao bi tata, i naravno, uvijek je imao pravo.

Jedne je zime cijelog dana puhala jaka bura. Bilo je vrlo hladno. U slavini se zamrzla voda, mamini su se konopi za sušen je rublja skrutnuli i nategli, a more je bilo zelenkasto-modro i uznemireno. - Ako prestane bura, bit će noćas snijega – rekao je tata.

Mislio sam da se sa mnom šali, ta nebo je bilo sasvim vedro. Ipak sam otišao spavati nadajući se da tata ima pravo i da će noću pasti snijeg. Bura je snažno puhala, pa je tata na krovni prozor iznad moje postelje stavio karton da me još bolje zaštiti, a mama me pokrila teškim pokrivačem od seljačkog sukna.

Noću me probudila neka čudna tišina. Bura se više nije čula!

- Tata, tata probudi se , bura je prestala, možda pada snijeg!

Probudio sam tatu premda sam znao da to nije lijepo jer on ujutro rano ustaje da bi stigao na posao.

- Hajde, moje dijete, spavaj, vidjet ćemo ujutro-odvratio je ponosno tata. Mama je rekla „pst“ i zaprijetila da će me prebiti ako probudim Joška. Ali ja sam i dalje molio tatu da pogleda pada li snijeg.

On je napokon ustao i pogledao kroz kuhinjski prozor: - Pada snijeg. Dobro pada. Noćas će zec tražiti mamu! To je značilo da je jako hladno i da će mali zečevi morati spavati uz mamu zečicu da bi se ugrijali. Zaspao sam kujući planove o sutrašnjim igrama na snijegu. Samo da se prebrzo ne otopi!

Ujutro je snijeg još padao. Krovovi su bili bijeli.

Vrtli su bili bijeli i nebo je bilo bijelo. Samo je more ostalo modro i mirno kao da se njega ne tiče što pada snijeg.

Iz dvorišta se već čula vika djece koja su se veselila snijegu. Odmah sam htio van, ali mama je izlazak uvjetovala teškim iskušenjima. Tražila je da za doručak pojedem dva pečena jaja, da ispod hlača obučem hlače od pidžame i na glavu stavim kapu. U običnim prilikama sve bih te uvjete pokušao odbiti. U to doba nisam volio mnogo jesti, a dječaci nikada nisu nosili kape ili duge pothlače kako ne bi izgledalo da su mamine maze i da se boje hladnoće.

( Sjećam se da moj prijatelj Goran cijelu jednu zimu nije obukao duge hlače , nego je hodao u kratkima. Bio je neizmjerno ponosan na svoj podvig, a mi smo mu strašno zavidjeli. Ne znam kako su mu to roditelji dopustili, s mojima se o takvim zamislima uopće nije moglo pregovarati.)

Ali sada, kad je pao snijeg, nisu vrijedila obična pravila. K tome postojala je velika opasnost da me mama ne pusti van. Brzo sam pojeo jaja, obukao se i izjurio na ulicu.

Svi su već bili vani. Vikali su od sreće, grudali se i valjali po snijegu. Bili su pretjerano odjeveni pa su izgledali neobično debeli, kao medvjedići. Svi su imali stare, teške kapute, koji su im smetali pri grudanju ,i francuske kape koje nisu osobito grijale. Nitko nije imao rukavice, jer je u Splitu obično vrlo toplo, a kada je bilo hladno ruke smo držali u džepovima.

Samo je Vjeko bio krasno odjeven. Imao je modru vjetrovku i hlače, a sve ostalo crveno: crvenu pletenu kapu, navučenu preko ušiju, crveni šal i rukavice i crvene čizmice. Lako je mogao praviti i bacati grude, a čizmice mu nisu klizile po snijegu.

Vjeko se zabavljao na malo neobičan način, grudama je gađao prolaznike, osobito djevojke. Ali čudno, nitko se nije bunio, djevojke su se čak i smijale. Neki su odrasli i uzvratili ponekom grudom. Mi bismo to jedva dočekali, i napali ih kišom gruda sve dok ih ne bismo pobijedili i natjerali na povlačenje. Tada sam prvi put vidio da nema razlike između djece i odraslih.

Na snijegu su se svi jednako ponašali, samo što su odrasli jače bacali grude i prije odustajali od borbe.

Uto se na ulici pojavio barba Ante, Vjekin tata.

Tražio je Vjeku. Vidjeli smo da je dobro raspoložen pa smo ga napali grudama. Vjeko prvi. Barba Ante nas je zasipao pregrštima snijega, a Vjeku uhvatio i povalio u snijeg: Čak mu je i maslo snijega ugurao u ovratnik, niz vrat – gdje je najtoplije.

Vjeko je bio presretan. Zvao je tatu da s nama gruda prolaznike, ali barba Ante nije prihvatio. Pozvao nas je da dođemo u njihovo dvorište, ima za nas iznenađenje.

Doista, u Vjekinom nas je dvorištu čekalo veliko iznenađenje. Barba Ante je napravio snjegovića. Ah kakav je to snjegović bio! Valja se prisjetiti da je barba Ante bio kipar i da je pravio kipove od drveta, pa mu nije bilo teško napraviti kip od snijega.

Naš snjegović nije imao šešir od starog lonca, oči od ugljena i nos od mrkve. Ne! Bio je pravi kip. Sve je imao od snijega: kosu, lice, ruke, prste, noge, čak i cipele! Bio je visok, viši od nas, a predstavljao je mladića koji u rukama drži neku knjigu.

Bili smo najponosniji dječaci na svijetu! Nitko nikada nije imao takvog snjegovića!

Malo smo se prepirali kavo ćemo mu ime nadjenuti. Odlučili smo da se zove Učitelj zato što smo zamišljali da ćemo takvog učitelja imati u školi: velikog i ozbiljnog, s knjigom u ruci.

Da nam netko ne bi snjegovića srušio dok nas nema, odlučili smo ga stalno čuvati. Prestali smo se grudati i samo smo se divili našem snjegoviću. Kako su mu točno napravljeni prsti! I nos, oči, cipele. Najviše su nas čudile cipele: barba Ante ih je napravio tako da izgledaju kao nove, prave cipele.

Podijeli smo se tako da uvijek netko bude uz snjegovića. Čuvali smo ga sve do mraka. Vjeko je rekao da će on snjegovića nadgledati sa svog prozora i kad se snoća. Tako smo navečer svi mirno otišli svojim kućama na večeru.

Pričao sam tati o našem prekrasnom snjegoviću. Tata se, međutim, nije mnogo radovao. Vrtio je glavom i rekao da snjegović neće biti duga vijeka. Ja sam ga uvjeravao da se ne brine, danju svi čuvamo snjegovića, a navečer ga do kasno u noć nadgleda Vjeko. Ni Toćani ne mogu doći noću, i oni su mali dječaci i moraju na spavanje. Ali tata nije mislio na Toćane, nego na jugo. Slušao je na radiju vremensku prognozu i čuo da će noćas okrenuti na jugo. A to znači da će se snjegović otopiti, zajedno s ostalim snijegom.

Nisam znao što je to vremenska prognoza i nisam vjerovao da će snijega nestati. Kako oni mogu znati kakvo će sutra biti vrijeme?

Tata mi je objasnio da postoje ljudi koji predviđaju vrijeme. Zovu se meteorolozi. Oni proučavaju gibanje oblaka, smjer vjetra i temperaturu mora i zraka. Telefoniraju meteorolozima u drugim gradovima da od njih čuju kakvo je tamo vrijeme. Tako doznaju u kojem se smjeru kreću oblaci, hladan i topao zrak, te predviđaju kakvo će sutra biti vrijeme u nas. Rekli su da će noćas ili najkasnije sutra ujutro u Splitu zapuhati južni vjetar i donijeti kišu.

Doista, kad sam se sutradan probudio, padala je kiša. Snijega više nije bilo, ni na stablima ni na krovovima. More je bilo uzburkano i sivo, a po zemlji su tekli potočići snježnica. Uzeo sam kišobran i odjurio Vjeki.

Snjegovića više nije bilo.

Vjeku sam našao uplakanog i ljutog. Mama ga je molila da se odobrovolji, obećavala mu kolače, novi snijeg i batine, ali Vjeko se nije

Dao utješiti. Prijetio je da će otići u Zagreb jer ondje ima mnogo snijega i nije dosadno kao Splitu.

Ispričao sam Vjeki kako sam još sinoć doznao da će pasti kiša. Nije mi povjeravao, pa sam mu ispričao o meteorolozima. Priča mu se jako svidjela. Rekao je da ćemo od sada svaku večer slušati prognozu i čekati snijeg.

Nekoliko smo dana svaku večer slušali izvješće na radiju, ali o snijegu u Splitu više uopće nije bilo govora, premda su tvrdili da u Zagrebu jako pada, a o Bosni da i ne govorimo. U dvorištu smo bez prestanka raspravljali o vremenskoj prognozi i meteorologiji. Pratili smo gibanje oblaka i smjer vjetra i igrali se predviđanja vremena. Predviđali smo da će u Splitu sutra padati snijeg, ali uvijek je naše predviđanje bilo netočno. Ipak, nismo dugo tugovali. Igrali smo se prognoze vremena i zabavljali se nogometom, špekulama i drugim zanimljivim igrama. Samo nam je bilo žao što snjegovića nismo snimili: tko će nam vjerovati da je bio tako lijep?